El comerç local compta amb la campanya “El millor regal del comerç local és per a mamà” per al Dia de la Mare
20 d’abril 2022

![](/media/sninsg0h/c_7511.jpg?width=850&height=566.9886363636364)

L'Ajuntament de Sagunt, a través del departament de Comerç i Mercats, posa en marxa una nova campanya amb motiu del Dia de la Mare, que se celebra el pròxim 1 de maig. El seu objectiu és dinamitzar el comerç minorista de la ciutat fomentant les compres els dies previs a la celebració del Dia de la Mare.

La regidora de Comerç i Mercats, Ana María Quesada, ha explicat que «**des del departament tornem a presentar una campanya de suport al comerç local. El que pretenem amb estes campanyes és fer arribar el missatge de l'important que és comprar en el comerç local, que cada compra compta, que cada gest que fem i on ho fem compta i que som importants a l'hora de comprar**».

Es tracta d'una campanya amb l'eslògan “El millor regal del comerç local és per a mamà”, que busca relacionar el desig que es faça la compra, en este cas per a la mare, en establiments del comerç local. 

![](/media/33rougmx/c_7482.jpg?width=405&height=270&mode=max)L'alcalde de Sagunt, Darío Moreno, ha manifestat que en el comerç local es poden trobar tot tipus de productes, des de flors, bombons, joies fins a qualsevol producte de tecnologia i que esta festivitat és una bona oportunitat per a comprar en el comerç del municipi: «**Esta campanya és una bona manera de lligar el desig que tenim per agrair a les nostres mares tot el que han fet per nosaltres que, sens dubte, és moltíssim, agrair-ho a través de la compra en el comerç local. Quan pensem en les nostres mares, al mateix temps estem pensant en comerç local, perquè elles són les que més interioritzat ho tenen i és important que això passe a les noves generacions. Esta campanya és una porta d'entrada al fet que generacions més jóvens perquè s’ho plantegen també amb la intenció de conéixer millor el nostre comerç**».

Per a esta campanya s'ha distribuït cartelleria entre els comerços participants de Sagunt i el Port de Sagunt, que sumen un total de 600 comerços, perquè puga ser exposada en els seus aparadors i portes d'entrada, i així continuar secundant i impulsant el xicotet comerç local. Al mateix temps, esta campanya es publicitarà per a fer arribar el missatge al màxim de persones en diferents mitjans com són: _Levante-EMV_, _Las Províncias_, _El Económico_, _El Periódico de Aquí_, _La Voz de la tu Comarca_, _Onda Cero Sagunto_ i _Cadena SER València_. També es difondrà per xarxes socials amb la finalitat de transmetre a la ciutadania el major objectiu de la campanya, augmentar el consum en el comerç local.

La inversió total en esta campanya ha sigut de 2.781 €, sobre el que Quesada ha indicat que «**amb poquets diners, intentant racionalitzar el pressupost de la nostra delegació, hem intentat fer el màxim possible**».

*   [](http://www.facebook.com/sharer.php?u=https://aytosagunto.es/va/actualitat/el-comerc-local-compta-amb-la-campanya-el-millor-regal-del-comerc-local-es-per-a-mama-per-al-dia-de-la-mare/ "Facebook")
*   [](http://twitter.com/share?url=https://aytosagunto.es/va/actualitat/el-comerc-local-compta-amb-la-campanya-el-millor-regal-del-comerc-local-es-per-a-mama-per-al-dia-de-la-mare/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-comerc-local-compta-amb-la-campanya-el-millor-regal-del-comerc-local-es-per-a-mama-per-al-dia-de-la-mare/ "Linked In")
*   [](mailto:?body=https://aytosagunto.es/va/actualitat/el-comerc-local-compta-amb-la-campanya-el-millor-regal-del-comerc-local-es-per-a-mama-per-al-dia-de-la-mare/)